Testosteroni
Testosteroni on sukupuolihormoni, jota erittyy sekä miehillä että naisilla. Miesten tuottamat määrät ovat huomattavasti suuremmat, naiset tuottavat keskimäärin noin kymmenesosan miesten tuottamasta määrästä, joka vaihtelee yleensä välillä 2,5–11 mg vuorokaudessa.
Ernst Laqueur eristi ensimmäisenä testosteronin vuonna 1935. Aineen nimen keksi 1935 Karoly David tutkijakollegoineen. Nimi tulee latinan kivestä tarkoittavasta sanasta "testis" (testo), steroidista (ster) ja ketonista (one).
Elimistö muodostaa testosteronia kolesterolista. Naisilla eritys tapahtuu munasarjoissa sekä lisämunuaisissa, miehillä kiveksissä ja lisämunuaisissa. Testosteroni voi muuttua kudoksissa palautumattomasti dihydrotestosteroniksi ("DHT") tai se voi aromatisoitua estradioliksi.
Testosteroni kasvattaa uroksen lihas- ja luumassaa. Vaikka toisin luullaan, testosteroni ei aiheuta aggressiivisuutta eikä väkivaltaisuutta. Eläintutkimusten perusteella tiedetään, että testosteronin vaikutuksena on se, että se ohjaa urosta saavuttamaan korkean sosiaalisen aseman (status) ja säilyttämään sen. Testosteroni siis ohjaa urosten sosiaalista käyttäytymistä. Korkeasta asemasta on seurauksena, että uroksen on helpompi saada lisääntymiskumppani ja jälkeläisiä.
Testosteroni saa aikaan ihmisellä miesten sekundaariset sukupuoliominaisuudet kuten äänen madaltumisen, kasvon piirteiden miehistymisen, karheamman ihon, lihasten kehittymisen ja karvoituksen. Myös naisilla muun muassa häpykarvoituksen aiheuttaa sama hormoni, mutta naisen sukurauhasten erittämät testosteronipitoisuudet ovat paljon alhaisemmat, ja lisäksi naisen omat keltarauhas- ja estrogeenihormonit aiheuttavat estovaikutuksen useimmille testosteronin aiheuttamille ominaisuuksille, kuten äänen madaltumiselle ja parrankasvulle. Testosteroni kiihdyttää lihasten kasvua, joten sitä on käytetty dopingaineena. Miesten onkin helpompi saada kerätyksi itselleen treenaamalla lihasmassaa kuin naisten. Miesten testosteronitasot ovat kaikkein korkeimmillaan noin 25 vuoden iässä, mutta nopeampi lasku alkaa vasta kolmenkymmenen ikävuoden jälkeen. Testosteronitasot alkavat vähetä naisilla noin kolmenkymmenen ikävuoden jälkeen. Testosteronin tuotanto vähenee iän myötä huomattavasti ja sitä käytetään sekä miesten että naisten vaihdevuosihoidoissa.
Testosteronilääkitys saattaa lamauttaa kivesten oman testosteronituotannon. Testosteronin dopingkäyttö voi lisätä aknea, verenpainetta, kolesteroliarvoja, veritulpan riskiä, mielialan vaihteluita ja lapsettomuutta.
Testosteroni ylläpitää sukupuoliviettiä, minkä vuoksi naisten seksuaalista haluttomuutta hoidetaan muun muassa Englannissa ja Yhdysvalloissa testosteronivalmisteilla. Suomeen hoitomenetelmä ei ole vielä rantautunut ja seksuaalialueen usein hormonaalisia ongelmia hoidetaankin lähes pelkästään terapialla, elleivät hormoniarvot ole poikkeuksellisen huomattavasti alentuneet.
Testosteroni nostaa optimistisuutta, mikä näkyy esimerkiksi matalampana kynnyksenä riskien ottamiseen. Testosteroni tekee naisista hyväntahtoisia, mutta miehillä se lisää aggressiivisuutta. Tutkimuksissa on huomattu lisäksi, että korkeammat veren testosteronipitoisuudet korreloivat miehillä paremman visuaalisen ja verbaalisen muistin kanssa.
Ylipaino ja alkoholi sekä liika treeni ja laihduttaminen saattavat vähentää testosteronin tuotantoa.
Länsimaissa miesten testosteronitasot ovat laskeneet. Tärkeänä syynä pidetään altistumista kemikaaleille sikiönä ja lapsena. Tällaisia kemikaaleja saattavat olla ftalaatit, monet nykyään kielletyt torjunta-aineet sekä teflon ja goretex. Sen sijaan soijan kasviestrogeenit eivät vaikuta miehiin naishormonien tavoin.